આખ્ખે આખ્ખું જગત જાણે છે કે જેના બે હાથ ન હોય ને, એનું પણ ભવિષ્ય તો હોય જ બકા. પણ ભવિષ્ય જાણવાનો એક શોખ. ખબર નહીં ભવિષ્ય જાણીને આપણે શું કાંદા કાઢવાના છે. આ ભવિષ્યનું તૂત પૃથ્વીલોક ઉપર જ છે કે દેવલોકમાં પણ હશે, એની કોઈ માહિતી નથી. યમરાજા પણ ભવિષ્ય વાંચ્યા વગર જ પાડા લઈને નીકળી પડતાં હશે રે… આઈ ડોન્ટ બીલીવ કે એમણે એમનું કે પાડાનું ભવિષ્ય જોઇને ‘સિલેક્ટેડ’ પાડા ઉપાડ્યા હોય. છતાં એકેય દિવસ પાડો ખોટકાયો છે ખરો? યમરાજાને કોઈ ગ્રહ આડો ફરી વળ્યો હોય અને યમરાજા રસ્તામાં અટવાયા હોય, એવો એકપણ દાખલો બન્યો હશે ખરો? ઈમ્પોસીબલ.